Banni Oodi ba lela ka ditlhabololo
Banni ba Oodi mo Kgatleng Botlhaba ba ngongorega ka ditlhabololo tse di boutsana mo motseng wa bone. Ba re motse wa bone o gaufi le Gaborone mme e bile batho ka bontsi ba nna mo go one ka jalo o tshwanetswe ke go bona ditlhabololo tse di maleba go thusa batho ba motse oo. Banni ba buile se mo phuthegong ya mopalamente wa bone, Rre Isaac Mabiletsa ka Labobedi Ngwanaatsele a tlhola gatlhano. Ba re tsela e e yang kwa motsing oo, ga e a lekana go thusa bontsi jwa dikoloi tse di e dirisang. E rile modulasetilo wa komiti a ntsha pego ya gagwe, a supa fa go na le letlhoko la matlawna a borutelo kwa sekolong se se botlana sa Oodi. Rre Nkeke Mochime a re seemo se ga se a siamela bana ba sekolo ka jaana botlhoki jo bo ba kokonela ka dinako tsa diphefo le dirame. A re kgang e ga e ba jese diwelang ka jaana go sa tshwanela gore mo nakong ya gompieno bana ba bo ba tlhoka matlo a borutelo. Rre Modise Nkwe a re motse wa bone o saletse kwa morago mo ditlhabololong mme a re o kopa gore puso e dire sengwe go ba thusa. A re o na pelaelo ya gore o kare ditlhabololo di ya fela kwa metseng e metona mme bone ba saletse kwa morago ntswa ba tlhoka ditlhabololo le ditirelo tsa mofuta oo. E ne ya Rre Pepe Lekorwe a mo tlatsa a supa fa a le bete se molangwana ka jaana o kare ditlhabololo di dirwa go lebilwe gore mopalamente ke wa phathi efe. E rile Mopalamente Mabiletsa a araba dilelo tsa bone, a supa fa ba tshwanetse go tlhaloganya gore ditlhabololo tsa lefatshe la Botswana di dirwa ka lenaleo la ditlhabololo le le kayang gore sepe se ya kae mme e bile se ya go dirwa leng. Ka jalo, a re tsela ya Mmamashia-Mabalane e teng mo lenaneong la ditlhabololo la NDP 10 mme sebe sa phiri e nnile gore itsholole ya lefatshe e ne ya wela tlase go simolola ka ngwaga wa 2008 mme seo sa pateletsa puso go seegela fa thoko ditlhabololo dingwe. Rre Mabiletsa a re o tlhaloganaya sentle maikutlo a bone mme ba itse gore ga gona se se ka dirwang fa e le gore ga se a tsenngwa mo lenaneong. A re o tla tswelela a ntse a kopa a bo a gakolola puso go sekegela selelo sa bone tsebe mme o itse gore tsholofelo ga e tlhabise ditlhong. Le fa gontse jalo, o ne a supa fa tsela ya Tonota-Francistown e ne ya felela e dirwa ntswa di ne di tswaletswe mmogo a re seo ke sone se bakang mathata. O ne a tlatsa ka gore e ne ya re a botsa a bolelewa fa tsela ya Tonota e na le dipoleo mo itsholelong fa e tshwantshanngwa le ya Mmamashia. O ne a kopa banni go lala ka ntho madi a tshologa ka tsholofelo ya gore motlha mongwe dilelo tsa bone di tlaa arabiwa. BOKHUTLO